3. úloha: Týždeň od 11. do 17. októbra 2026
…k adventistickému vedúcemu

Misijný redaktor

Marekov život sa začal meniť, keď v Poľsku čítal knihu Veľký spor vekov. Rozhodol sa svätiť sobotu ako siedmy deň. Chcel prestať fajčiť, ale nedarilo sa mu to.

Jednu sobotu míňal na ulici plagát, ktorý ponúkal päťdňový kurz odvykania od fajčenia v modlitebni Cirkvi adventistov siedmeho dňa. Marek o tejto cirkvi nikdy predtým nepočul, a to ani po prečítaní Veľkého sporu vekov a návšteve adventistického kníhkupectva, kde knihu kúpil.

Marek šiel priamo do modlitebne. Boli dve hodiny v sobotu popoludní a budova by za normálnych okolností bola po bohoslužbách prázdna, ale bola tam skupina knižných evanjelistov, ktorí Mareka pozvali, aby prišiel nasledujúcu sobotu dopoludnia.

Marek sa nasledujúcu sobotu vrátil a kázanie sa mu páčilo. Bol ohromený láskavosťou členov zboru. Povedali mu, že nasledujúcu sobotu sa v neďalekom meste stretne veľká skupina mladých ľudí, a pozvali ho, aby šiel s nimi.

Nasledujúcu sobotu ráno, keď Marek čakal, kým ho adventisti vyzdvihnú, vnímal dva hlasy, ktoré k nemu prehovárali. Jeden hovoril: „Zostaň vonku a uži si pekné počasie.“ Druhý naliehal: „Počkaj tu, pretože je naozaj dôležité, aby si na to stretnutie šiel.“

Adventisti dorazili a vzali ho na stretnutie so sebou. Bohoslužba Mareka ohromila. Každé slovo malo pre neho hlboký význam. Kazateľ, britský pastor z Londýna, hovoril až do poludnia. Potom povedal: „Viem, že by som mal teraz skončiť, ale viem, že je tu niekto, kto potrebuje Ježiša.“

Marek si pomyslel: Kto mu o mne povedal?

Pastor sa potom podelil o svoj osobný príbeh. Narodil sa do veriacej rodiny, ale odišiel z cirkvi. Bral drogy a pil alkohol. Jeho zbor aj vlastná matka sa za neho prestali modliť.

„Potom som sa stretol s Ježišom,“ povedal. „Vytiahol ma zo dna, na ktorom som bol, a teraz som tu, aby som vám porozprával o Jeho moci. On môže zmeniť aj váš život. Ak chcete, aby Ježiš zmenil váš život, jednoducho poďte sem dopredu.“

Marek videl tisícový zástup a zľakol sa. Hneď ďalšou vetou však pastor zareagoval presne na jeho pochybnosti.

„Nerozmýšľajte o tom, že sa na vás ostatní pozerajú,“ povedal. „Jednoducho poďte dopredu. Je to medzi vami a Bohom.“

Marek vstal. Už nedokázal ďalej sedieť. Srdce mu divoko bilo, keď kráčal dopredu. Počas pastorovej modlitby Marek po prvýkrát pochopil plán spasenia. Začal plakať a nič ho nedokázalo zastaviť. Slzy voľne tiekli. Marek však zároveň prežíval obrovské nadšenie a radosť.

Dnes Marek nič neľutuje. Slúži ako vedúci predstaviteľ cirkvi v Poľsku a naďalej sa delí o svoju vieru.

